Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Marka Jelića, gradonačelnika Grada Knina,** na 64. sjednici, održanoj 27. rujna 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marka Jelića, gradonačelnika Grada Knina, zbog moguće povrede članka 7. točke c) ZSSI-a, koja proizlazi iz donošenja odluka o partnerstvu i potpisivanja Izjave o partnerstvu s udrugom za obrazovanje i „Scientia populo“ čiji su dužnosnik i njegova supruga osnivači i u kojoj je dužnosnik u trenutku potpisivanja izjave o partnerstvu bio član Izvršnog odbora, a njegova supruga članica izvršnog odbora i predsjednica udruge.**
2. **Poziva se dužnosnik Marko Jelić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke ove odluke i ostale navode iz obrazloženja ove odluke.**

Obrazloženje

Povjerenstvo je dana 11. siječnja 2019.g. pod brojem: 711-U-292-P-23/19-01-1 zaprimilo anonimnu prijavu protiv dužnosnika Marka Jelića, gradonačelnika Grada Knina te je povodom iste otvoren predmet pod brojem: P-23/19.

U prijavi se u bitnome navodi da je dužnosnik Marko Jelić osnivač, član izvršnog odbora i likvidator udruge „Scientia Populo“, dok je njegova supruga predsjednica i članica iste udruge. Grad Knin, čiji gradonačelnik je dužnosnik Marko Jelić, ugovorio je partnerstvo s navedenom udrugom kako bi se ista mogla prijaviti na natječaj Ministarstva za demografiju, obitelj, mlade i socijalnu politiku. Nakon što je projekt udruge prošao na natječaju te su udruzi isplaćena sredstva, dužnosnikova supruga zasnovala je radni odnos u udruzi do koje pogodnosti ne bi došla da njezin suprug kao gradonačelnik Grada Knina nije omogućio opisano partnerstvo.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Marko Jelić obnaša dužnost gradonačelnika Grada Knina od 12. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Povjerenstvo je izvršilo uvid u Registar udruga Republike Hrvatske te utvrdilo da je pod registarskom brojem: 15001325, OIB: 45804574592 upisana Udruga za obrazovanje i znanost „Scientia populo“ Knin. Kao predsjednica udruga upisana je …………. Usporedbom OIB-a ……………. upisanog u Registar udruga Republike Hrvatske i OIB-a supruge dužnosnika Marka Jelića navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Na zahtjev Povjerenstva Grad Knin dostavio je očitovanje KLASA: 053-02/19-01/5, URBROJ: 2182/10-02-19-2 od 31. siječnja 2019.g. u kojem se navodi da je Grad Knin dana 11. rujna 2017.g. prihvatio partnerstvo i iskazao podršku prijavi i provedbi projekta naziva Klub za mlade „Scientia populo“ prijavitelja Udruge za obrazovanje i znanost „Scientia populo“ Knin, potpisivanjem i ovjerom Izjave o partnerstvu Ministarstva za demografiju, obitelj, mlade i socijalnu politiku. Ovlaštena osoba koja je u ime Grada Knina donijela odluku o partnerstvu s navedenom udrugom i koja je potpisala Izjavu o partnerstvu je gradonačelnik Grada Knina, dužnosnik Marko Jelić, uz prethodni paraf pročelnice Upravnog odjela za financije, gospodarstvo i EU fondove. Grad Knin se pritom nije obvezao sufinancirati navedeni projekt.

U očitovanju Grada Knina se nadalje navodi da je projekt Klub za mlade „Scientia populo“ financiran iz europskih strukturnih fondova u okviru poziva „Podrška programima usmjerenim mladima“. Odluku o financiranju Projekta, kao posrednik donijelo je Ministarstvo za demografiju, obitelj, mlade i socijalnu politiku. Opći cilj projekta je povećanje socijalne uključenosti mladih, a izravni korisnici su osobe od 15 do 29 godina. Uz Grad Knin partneri na projektu su Općina Biskupija i udruga roditelja „Korak po korak“. Obveza Grada Knina kao partnera na Projektu je aktivna komunikacija s projektnim timom, dok je dobrobit za Grad Knin vidljiva iz planiranih aktivnosti kao što su edukacija stručnjaka koji rade s mladima te aktivnosti kojima će se unaprijediti socijalne vještine i kompetencije na tržištu rada te socijalna uključenost mladih, što je od iznimne važnosti za lokalnu zajednicu.

U očitovanju se još navodi da je Grad Knin ugovorio partnerstvo sa ukupno 11 udruga te je u tablici koja je dostavljena u privitku očitovanja za partnerstvo sa svakom pojedinom udrugom navedeno tko je nositelj projekta, tko su partneri na projektu, naziv projekta, obveze Grada Knina po ugovorenim partnerstvima, natječaj te status projekta.

U privitku očitovanja Grad Knin dostavio je zahtjev za partnerstvom u Projektu Klub za mlade „Scientia populo“ koji je Udruga „Scientia populo“ uputila Gradu Kninu te koji je Grad Knin zaprimio dana 11. rujna 2017.g. Navedeni zahtjev je u ime Udruge potpisala dužnosnikova supruga kao predsjednica udruge.

Grad Knin dostavio je i Izjavu o partnerstvu (obrazac Ministarstva za demografiju, obitelj, mlade i socijalnu politiku) KLASA: 900-01/17-01/38, URBROJ: 2182/10-02-17-3 od 11. rujna 2017.g. koju je u ime Grada Knina potpisao dužnosnik Marko Jelić.

Grad Knin dostavio je dodatno očitovanje KLASA: 053-02/19-01/5, URBROJ: 2182/10-02-19-5 od 27. veljače 2019.g. u kojem se navodi da za vrijeme mandata gradonačelnika Marka Jelića, kao niti za vrijeme gradonačelnice Josipe Rimac i zamjenika koji obnaša dužnost gradonačelnika Nikole Blaževića, Grad Knin nije dodjeljivao financijska sredstva Udruzi za obrazovanje i znanost „Scientia populo“ Knin. U očitovanju se nadalje pojašnjava da Grad Knin od 2016.g. raspisuje Javne pozive za financiranje programa/projekata javnih potreba udruga civilnog društva Grada Knina. Udruga za obrazovanje i znanost „Sciencia populo“ nije se javila niti na jedan od raspisanih javnih poziva.

U privitku očitovanja dostavljena je obavijest Upravnog odjela za financije, gospodarstvo i EU fondove Grada Knina KLASA: 053-02/19-01/5, URBROJ: 2182/10-03-19-6 od 27. veljače 2019.g.u kojoj se navodi da prema knjigovodstvenoj evidenciji navedenog upravnog odjela nije bilo isplate financijskih sredstava navedenoj udruzi ni po kojoj osnovi. U privitku očitovanja također je dostavljena dokumentacija vezana za provedene javne pozive iz koje je vidljivo da Udruga za obrazovanje i znanost „Sciencia populo“ nije podnijela prijavu na raspisane javne pozive.

Udruga za obrazovanje i znanost „Scientia populo“ Knin dostavila je očitovanje dana 4. veljače 2019.g. u kojem se navodi da je dužnosnik Marko Jelić, gradonačelnik grada Knina jedan od osnivača navedene udruge te je obavljao funkciju člana Izvršnog odbora udruge s koje je razriješen na izbornoj skupštini dana 5. srpnja 2018.g. te je na vlastiti zahtjev istupio iz udruge. Dužnosnik je i nadalje ostao likvidator udruge s obzirom da je riječ o funkciji koja nema utjecaj na rad udruge. Osnivačica i predsjednica navedene udruge je ………..… supruga dužnosnika Marka Jelića, koja je od 10. kolovoza 2018.g. zaposlena u udruzi kao voditelj EU projekta financiranog iz Europskog socijalnog fonda „Osposobljavanjem za bolje sutra“.

U privitku očitovanja, navedena udruga dostavila je Zapisnik s Redovne skupštine Udruge održane 5. srpnja 2018.g. Uvidom u Zapisnik utvrđeno je da je pod točkom 4. Dnevnog reda Skupština, zbog isteka četverogodišnjeg mandata, jednoglasno razriješila dužnosti predsjednicu …………….., dopredsjednicu, tajnicu, članove Izvršnog odbora, među kojima i …………… i Marka Jelića te članove Nadzornog odbora. Pod točkom 5. Dnevnog reda donesena je odluka o izboru tijela udruge te je dužnosnikova supruga ponovno izabrana za predsjednicu udruge te članicu Izvršnog odbora, dok dužnosnik Marko Jelić nije izabran niti u jedno tijelo udruge.

U privitku očitovanja dostavljen je i Statut navedene Udruge.

Na dodatni zahtjev Povjerenstva Udruga za obrazovanje i znanost „Scientia populo“ Knin dostavila je očitovanje od 7. ožujka 2019.g. u kojem se navodi da Nadana Jelić ne obavlja poslove voditeljice projekta, projektnog administratora ili neke druge poslove u provedbi projekta „Klub za mlade Scientia populo“, a čije obavljanje se kao prihvatljivi trošak financira iz dodijeljenih bespovratnih sredstava Europskog socijalnog fonda, odnosno iz Državnog proračuna Republike Hrvatske. U očitovanju se dodatno napominje da je u periodu od 10. do 31. kolovoza 2018.g. Nadana Jelić u svojstvu predsjednice udruge obavljala poslove u provedbi projekta „Klub za mlade Scientia populo“ te je trošak plaće za taj period prijavljen Posredničkom tijelu razine 2 – Nacionalna zaklada za razvoj civilnog društva i kao takav uvjetno je prihvaćen.

Ministarstvo za demografiju, obitelj, mlade i socijalnu politiku očitovalo se dopisom KLASA: 910-01/19-10/14, URBROJ: 519-05-2-2-2/1-19-4 od 5. veljače 2019.g. u kojem se navodi da je navedeno Ministarstvo kao posredničko tijelo razine 1 u postupku odabira projekata u okviru poziva za dodjelu bespovratnih sredstava „Podrška programima usmjerenim mladima“ donijelo Odluku o financiranju za 17 projekata, među kojima je i projekt „Klub za mlade Scientia populo“ čiji nositelj je udruga za obrazovanje i znanost „Scientia populo“ Knin, a u kojem kao partneri sudjeluju: Grad Knin, Općina Biskupija i udruga roditelj „Korak po korak“. Ukupna dodijeljena bespovratna sredstva za navedeni projekt iznose 335.818,08 kn, od čega se iz sredstava Europskog socijalnog fonda financira iznos od 85% ukupnih prihvatljivih troškova, dok je 15% osigurano iz Državnog proračuna Republike Hrvatske. U privitku očitovanja dostavljena je prijava Udruge za obrazovanje i znanost „Scientia populo“, projektna dokumentacija, odluka o financiranju predmetnog projekta te ugovor potpisan s navedenom udrugom.

Povjerenstvo je izvršilo i uvid u Upute za prijavitelje na poziv za dodjelu bespovratnih sredstava „Podrška programima usmjerenim mladima“ koje je objavilo Ministarstvo za demografiju, obitelj, mlade i socijalnu politiku, a kojima su utvrđeni kriteriji odabira i pitanja za kvalitativnu procjenu projekta na temelju kojih se vrši bodovanje te je utvrdilo da se za partnerstvo dodjeljuje najviše 10 bodova te da samo prijave koje se provode u partnerstvu u tom dijelu mogu ostvariti najveći broj bodova.

Slijedom svega navedenoga, iz prikupljenih podataka i dokumentacije utvrđeno je da je Udruga za obrazovanje i znanost „Scientia populo“ podnijela Gradu Kninu molbu za prihvaćanjem partnerstva u projektu „Klub za mlade Scientia populo“, koju je u ime udruge podnijela supruga dužnosnika Marka Jelića. Navedena molba zaprimljena je u Gradu Kninu dana 11. rujna 2017.g. Istoga dana, dužnosnik Marko Jelić je u ime Grada Knina donio odluku o partnerstvu s navedenom udrugom te potpisao Izjavu o partnerstvu.

Nadalje, iz dokumentacije koju je dostavila navedena udruga utvrđeno je da je na dan 11. rujna 2017.g. kada je podnesena i odmah prihvaćena predmetna molba za partnerstvom, dužnosnik Marko Jelić obavljao funkciju člana Izvršnog odbora Udruge za obrazovanje i znanost „Scientia populo“, dok je supruga gradonačelnika obavljala funkciju predsjednice i članice Izvršnog odbora navedene udruge. Također je utvrđeno da su dužnosnik Marko Jelić i njegova supruga bili osnivači predmetne udruge.

Nadalje, iz Uputa za prijavitelje na poziv za dodjelu bespovratnih sredstava „Podrška programima usmjerenim mladima“ utvrđeno je da prijave koje se provode u partnerstvu mogu ostvariti određeni dodatni broj bodova.

Iz očitovanja i dokumentacije koju je dostavilo Ministarstvo za demografiju, obitelj, mlade i socijalnu politiku utvrđeno je da ukupna dodijeljena bespovratna sredstva za navedeni projekt iznose 335.818,08 kn, od čega se iz sredstava Europskog socijalnog fonda financira iznos od 85% ukupnih prihvatljivih troškova, dok je 15% osigurano iz Državnog proračuna Republike Hrvatske.

Povjerenstvo ne osporava važnost ciljeva Udruge za obrazovanje i znanost „Scientia populo“, kao što su promicanje znanosti i obrazovanja te zaštite kulturne baštine i povijesnog naslijeđa te pravo svake udruge da sredstva za ostvarivanje svojih ciljeva stječe iz javnih izvora, kako iz Državnog proračuna i proračuna jedinica lokalne i područne (regionalne) samouprave, tako i iz fondova Europske unije.

Povjerenstvo, međutim, pojašnjava da stjecanje sredstava za ostvarivanje ciljeva udruge predstavlja interes kako same udruge, tako i interes njenih članova te interes nositelja određenih funkcija u udruzi. Tako je i u interesu dužnosnika Marka Jelića kao člana Izvršnog odbora te njegove supruge kao članice Izvršnog odbora i predsjednice Udruge za obrazovanje i znanost „Scientia populo“ bilo da se navedena udruga prijavi na poziv za dodjelu bespovratnih sredstava te dobivanje što većeg broja bodova sa svrhom stjecanja sredstava za financiranje projekta iste.

Slijedom svega navedenoga, a s obzirom da je dužnosnik Marko Jelić u obnašanju dužnosti gradonačelnika Grada Knina donio diskrecijsku odluku kojom je prihvaćeno partnerstvo s udrugom čiji su dužnosnik i njegova supruga osnivači te u kojoj su oboje na dan potpisivanja izjave o partnerstvu obavljali funkcije u tijelima udruge, čime je projektu udruge omogućeno stjecanje dodatnih bodova prilikom kvalitativne procjene projekta, Povjerenstvo smatra da je dužnosnik Marko Jelić počinio moguću zlouporabu posebnih prava koja proizlaze iz obnašanja dužnosti gradonačelnika Grad Knina, odnosno da je počinio moguću povredu članka 7. točke c) ZSSI-a.

Poziva se dužnosnik Marko Jelić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Marko Jelić, elektronička dostava
2. Objava na internetskoj stranici Povjerenstva
3. Pismohrana